Gofal Cymdeithasol, Cymru RHAN 1 Cyffredinol Enwi, dod i rym a dehongli 1 1 Enwʼr Rheoliadau hyn yw Rheoliadau Gwasanaethau Rheoleiddiedig (Graddau Arolygu) (Cymru) 2025. 2 Daw’r Rheoliadau hyn i rym ar 31 Mawrth 2025. 3 Yn y Rheoliadau hyn— ystyr “ adroddiad arolygu ” (“ inspection report ”) yw adroddiad a lunnir gan Weinidogion Cymru ar ôl arolygiad yn unol ag adran 36 o’r Ddeddf; ystyr “ darparwr gwasanaeth perthnasol ” (“ relevant service provider ”) yw person sydd wedi ei gofrestru gan Weinidogion Cymru fel darparwr gwasanaeth rheoleiddiedig perthnasol; ystyr “ y Ddeddf ” (“ the Act ”) yw Deddf Rheoleiddio ac Arolygu Gofal Cymdeithasol (Cymru) 2016; ystyr “ gradd arolygu ” (“ inspection rating ”) yw’r radd mewn cysylltiad â gwasanaeth rheoleiddiedig perthnasol y mae rhaid i Weinidogion Cymru ei rhoi yn unol â rheoliad 2 o’r Rheoliadau hyn; mae i “ gwasanaeth cartref gofal ” (“ care home service ”) yr ystyr a roddir gan baragraff 1 o Atodlen 1 i’r Ddeddf; mae i “ gwasanaeth cymorth cartref ” (“ domiciliary support service ”) yr ystyr a roddir gan baragraff 8 o Atodlen 1 i’r Ddeddf; ystyr “ gwasanaeth rheoleiddiedig perthnasol ” (“ relevant regulated service ”) yw— gwasanaeth cartref gofal; gwasanaeth cymorth cartref. RHAN 2 Graddau arolygu Dyletswydd Gweinidogion Cymru i ddarparu gradd arolygu ar gyfer gwasanaeth rheoleiddiedig perthnasol 2 Pan fydd Gweinidogion Cymru yn cynnal arolygiad o wasanaeth rheoleiddiedig perthnasol, rhaid iddynt roi, mewn cysylltiad â’r asesiadau y cyfeirir atynt yn adran 36(2)(a) i (c) o’r Ddeddf, unrhyw radd y maent yn ystyried ei bod yn briodol. Gofyniad ynghylch arddangos graddau arolygu 3 1 Rhaid i ddarparwr gwasanaeth perthnasol ddangos ar bob gwefan a gynhelir ganddo neu ar ei ran, ac sy’n ymwneud â’i wasanaeth rheoleiddiedig perthnasol, y radd arolygu ddiweddaraf— a ar gyfer pob gwasanaeth rheoleiddiedig perthnasol, a b ar gyfer pob man y darperir y gwasanaeth rheoleiddiedig perthnasol ynddo, ohono neu mewn perthynas ag ef ac y mae’r radd yn gymwys iddo. 2 Rhaid i ddarparwr gwasanaeth perthnasol sicrhau bod copi o’r wybodaeth y mae paragraff (1) yn gymwys iddi yn cael ei roi ar gael ar gais. 3 Rhaid i ddarparwr gwasanaeth perthnasol arddangos y radd arolygu ddiweddaraf yn y man y darperir y gwasanaeth ynddo neu ohono ac y mae’r radd yn gymwys iddo. 4 Ond nid yw paragraff (3) yn gymwys mewn perthynas â’r canlynol— a gwasanaeth cartref gofal a ddarperir mewn man— i lle y’i darperir yn gyfan gwbl neu’n bennaf i bersonau sydd o dan 18 oed, neu ii lle y mae’n lletya pedwar neu lai o unigolion; b man y darperir gwasanaeth cymorth cartref ohono nad yw’n hygyrch i aelodau o’r cyhoedd. 5 Rhaid i radd arolygu y mae’n ofynnol ei harddangos yn unol â gofynion y rheoliad hwn— a cael ei harddangos yn ddi-oed ar ôl iddi gael ei chyhoeddi mewn adroddiad arolygu; b bod ar y ffurf benodedig a ddynodir gan Weinidogion Cymru; c bod yn ddarllenadwy; d cynnwys y dyddiad y rhoddwyd y radd arolygu; e cael ei harddangos yn amlwg mewn lleoliad sy’n hygyrch— i i unigolion sy’n cael y gwasanaeth rheoleiddiedig perthnasol; ii i ymwelwyr â’r man y darperir y gwasanaeth rheoleiddiedig perthnasol ynddo neu ohono. Apelio yn erbyn graddau arolygu 4 1 Caiff darparwr gwasanaeth perthnasol apelio i Weinidogion Cymru yn erbyn gradd arolygu a roddwyd pan fo’r amodau a nodir ym mharagraff (2) wedi eu bodloni. 2 Yr amodau yw— a bod y darparwr gwasanaeth perthnasol, o fewn 10 niwrnod gwaith sy’n dechrau â’r diwrnod y mae’n cael copi o adroddiad arolygu , wedi hysbysu Gweinidogion Cymru yn ysgrifenedig ei fod yn ceisio adolygiad o’r radd arolygu ar y seiliau a ganlyn— i anghywirdeb ffeithiol; ii tystiolaeth anghyflawn, b bod y darparwr gwasanaeth perthnasol wedi cael canlyniad adolygiad Gweinidogion Cymru o’r radd arolygu, c bod y darparwr gwasanaeth perthnasol, o fewn 5 niwrnod gwaith sy’n dechrau â’r diwrnod y mae’n cael canlyniad yr adolygiad, wedi hysbysu Gweinidogion Cymru yn ysgrifenedig ei fod yn ceisio apelio yn erbyn canlyniad yr adolygiad, a d bod yr apêl yn cael ei gwneud ar yr un seiliau â’r rhai y dibynnir arnynt i geisio’r adolygiad y cyfeirir ato yn is-baragraff (a). 3 Pan fo apêl yn cael ei gwneud gan ddarparwr gwasanaeth perthnasol, rhaid i Weinidogion Cymru— a ystyried yr apêl a chadarnhau’r radd arolygu derfynol drwy anfon adroddiad arolygu terfynol at y darparwr gwasanaeth perthnasol; b cydymffurfio â’r ddyletswydd i gyhoeddi’r adroddiad arolygu o dan adran 36(3)(a) o’r Ddeddf. RHAN 3 Troseddau 5 1 Mae’n drosedd i ddarparwr gwasanaeth perthnasol fethu â chydymffurfio â gofyniad unrhyw un neu ragor o’r darpariaethau a bennir ym mharagraff (2). 2 Y darpariaethau a bennir at ddibenion paragraff (1) yw darpariaethau rheoliad 3(1) a (3). RHAN 4 Diwygio Rheoliadau Gwasanaethau Rheoleiddiedig (Hysbysiadau Cosb) (Cymru) 2019 6 Mae Rheoliadau Gwasanaethau Rheoleiddiedig (Hysbysiadau Cosb) (Cymru) 2019 wedi eu diwygio fel a ganlyn— a yn rheoliad 2, yn y lle priodol mewnosoder— ystyr “ y Rheoliadau Graddau Arolygu ” (“ the Inspection Ratings Regulations ”) yw Rheoliadau Gwasanaethau Rheoleiddiedig (Graddau Arolygu) (Cymru) 2025; ; b ar ôl rheoliad 9 mewnosoder— Troseddau o dan y Rheoliadau Graddau Arolygu 9ZA 1 Mae’r drosedd o dan y ddarpariaeth yn y Rheoliadau Graddau Arolygu a restrir yng ngholofn gyntaf y tabl yn Atodlen 5A wedi ei rhagnodi’n drosedd at ddibenion adran 52(1) o’r Ddeddf. 2 Mae ail golofn y tabl yn Atodlen 5A yn cynnwys disgrifiad o natur gyffredinol y drosedd ragnodedig. 3 Mae swm y gosb sydd i’w dalu ar gyfer y drosedd wedi ei bennu yn nhrydedd golofn y tabl yn Atodlen 5A. ; c ar ôl Atodlen 5 mewnosoder— Atodlen 5A Troseddau rhagnodedig - graddau arolygu Rheoliad 9ZA Y ddarpariaeth sy’n creu’r drosedd Natur gyffredinol y drosedd Swm y gosb Rheoliad 3(1) a (3) o’r Rheoliadau Graddau Arolygu Mynd yn groes i’r gofyniad ynghylch arddangos graddau arolygu, neu fethiant i gydymffurfio ag ef Swm sy’n cyfateb i lefel 4 ar y raddfa safonol Dawn Bowden Y Gweinidog Plant a Gofal Cymdeithasol o dan awdurdod Ysgrifenydd y Cabinet dros Iechyd a Gofal Cymdeithasol, un o Weinidogion Cymru, un o Weinidogion Cymru 26 Mawrth 2025